題李子立知縣問月臺
作者：楊萬里
朝代：宋

paragraphs: 高臺走上青天半，手弄銀盤濯銀漢。
喚起謫仙同醉吟，一面問月一面斟。
初頭混沌鶻崙樣，阿誰鑿開一爲兩。
是時燧人猶未胎，那得火鑄銀盤來。
此盤能團復能缺，團是誰磨缺誰齧。
中有桂枝起秋風，何處移來秧此中。
謫仙似癡還似黠，把酒問月月無說。
老夫代月一轉語，月却問君君領否。
君能飲酒更能詩，一夕無月君不嬉。
月能伴君飲百斛，月能照君詩萬玉。
君但一斗百篇詩，莫問有月來幾時。
謫仙遠孫證明著，笑脫烏紗看月落。